Last saved by: Horváth Peter

OKRESNÁ PROKURATÚRA POVAŽSKÁ BYSTRICA 
Ľ. Štúra 1, 017 01 Považská Bystrica 1

Číslo: Pv 126/12/3306-45	Považská Bystrica  29.12.2016
EEČ: 2-26-68-2016

U Z N E S E N I E

Trestná vec:	obv. XXXXX 
Trestný čin:	Trestný čin neoprávnené používanie cudzieho motorového vozidla podľa § 249aa odsek 1 Trestného zákona číslo 140/1961 Zbierky zákonov v znení zákona číslo 613/2004 Zbierky zákonov
Trestný čin úverový podvod podľa § 250a odsek 1 Trestného zákona číslo 140/1961 Zbierky zákonov v znení zákona číslo 757/2004 Zbierky zákonov 

Rozhodol: 	prokurátor Okresnej prokuratúry Považská Bystrica

Podľa § 220 odsek 1 Trestného poriadku schvaľujem zmier uzavretý medzi:
obvineným: 
1.	XXXXX
dátum narodenia: XXXXX
miesto narodenia: XXXXX 
trvalé bydlisko: XXXXX XXXXX
väzba: nie
a
poškodenými:  
1.	XXXXX, XXXXX 
sídlo: XXXXX
2.	XXXXX 
dátum narodenia: XXXXX 
trvalé bydlisko: XXXXX 665/22 XXXXX 
Obsahom zmieru je:
Výška nahradenej škody  pošk. spoločnosti Home Credit Slovakia, a.s., XXXXX: 585,34 € 
Peňažná suma určená na všeobecne prospešné účely: 300,- € 
Konkrétny adresát peňažnej sumy určenej na všeobecne prospešné účely: Jednota dôchodcov na Slovensku, Základná organizácia Jednoty dôchodcov Považská Bystrica č. 01, Stred 48/9-18, Považská Bystrica, IČO: 00897019 324,  
Suma odovzdaná štátu na peňažnú pomoc obetiam trestnej činnosti: 150,- € 

a súčasne podľa § 215 odsek 1 písmeno g) Trestného poriadku zastavujem trestné stíhanie obvineného    
1.	XXXXX
dátum narodenia: XXXXX
miesto narodenia: XXXXX 
trvalé bydlisko: XXXXX XXXXX
väzba: nie
ktorý je trestne stíhaný pre trestný čin:
- Trestný čin neoprávnené používanie cudzieho motorového vozidla podľa § 249aa odsek 1 Trestného zákona číslo 140/1961 Zbierky zákonov v znení zákona číslo 613/2004 Zbierky zákonov
- Trestný čin úverový podvod podľa § 250a odsek 1 Trestného zákona číslo 140/1961 Zbierky zákonov v znení zákona číslo 757/2004 Zbierky zákonov

realizované policajtom Odb.kriminál.polície OR PZ Pov.Bystrica pod spisovou značkou ORP-262/OdV-PB-2005.

na tom skutkovom základe, že: 
1/ dňa 4. novembra 2004 uzatvoril prostredníctvom predajcu XXXXX v Púchove úverovú zmluvu so spoločnosťou Home Credit Slovakia, a.s., XXXXX, pri ktorej predstieral existenciu trvalého zamestnaneckého pomeru v spoločnosti XXXXX, Púchov, ako podmienku na poskytnutie úveru, a na základe ktorej mu bol touto spoločnosťou poskytnutý spotrebný úver vo výške 13.980,- Sk (v prepočte 464,05 €), účelovo viazaný na kúpu DVD prehrávača LG VC – 8816 a Play Station značky Sony s dvoma počítačovými hrami, pričom úver sa zaviazal splácať v 12-tich mesačných splátkach  po 1.442,- Sk (v prepočte 47,87 €) počnúc dňom 20.12.2004, hoci vopred vedel, že úver splácať nemieni a po prevzatí úveru tento ani čiastočne nesplatil, čím spoločnosti XXXXX, XXXXX spôsobil škodu 13.980,- Sk (v prepočte 464,05 €),

2/ dňa 14. mája 2005 asi o 03.55 h, bez vedomia a súhlasu XXXXX, trvale bytom XXXXX XXXXX XXXXX, po Ulici 1. mája v Púchove riadil jeho osobné motorové vozidlo zn. Škoda Fabia, XXXXX, od ktorého mu XXXXX poskytol kľúče od zapaľovania za tým účelom, aby ho vo vozidle, v tom čase zaparkovanom na parkovisku pred barom zv. „Biliard bar“ v Púchove počkal, pričom v úseku cesty za budovou Tatra banky, a.s., bol zastavený a kontrolovaný hliadkou Obvodného oddelenia PZ Púchov.  
 
Odôvodnenie:
Vyšetrovateľ Okresného riaditeľstva PZ, Úradu justičnej a kriminálnej polície, oddelenia vyšetrovania Pov. Bystrica uznesením ČVS:ORP-262/OdV-PB-2005 zo dňa 09.06.2005 začal trestné stíhanie a súčasne XXXXX vzniesol obvinenie za trestný čin neoprávneného používania cudzieho motorového vozidla podľa § 249a ods. 1, 3 Tr. zák. účinného do 01.01.2006,  v podstate na tom skutkovom základe, ako je uvedené vo výroku tohto uznesenia. 

	Policajt Okresného riaditeľstva PZ, Úradu justičnej a kriminálnej polície, oddelenia skráteného vyšetrovania Púchov, na základe uznesenia ČVS:ORP-888/OSV-PU-2005PP zo dňa 08.09.2005 o začatí trestného stíhania vo veci trestného činu úverového podvodu podľa § 250a ods. 1 Tr. zák. účinného do 01.01.2006  a následne zabezpečených dôkazov, uznesením pod uvedeným číslom konania zo dňa 20.09.2005 vzniesol XXXXX obvinenie za tento trestný čin v podstate na tom skutkovom základe, ako je uvedené vo výroku tohto uznesenia. 

	Vyšetrovateľ Okresného riaditeľstva PZ, Odboru kriminálnej polície Pov. Bystrica, uznesením ČVS:ORP-262/OdV-PB-2005 zo dňa 13.12.2016 podľa § 21 ods. 3 Tr. por. „per analogiam“, s poukázaním na § 18 ods. 1 Tr. por. spojil obe uvedené trestné veci na spoločné konanie s tým, že toto bude ďalej vedené pod ČVS:ORP-262/OdV-PB-2005.

	V priebehu prípravného konania  probačný a mediačný úradník Okresného súdu Pov. Bystrica na pokyn prokurátora vykonal mediáciu medzi obv. XXXXX, splnomocnencom poškodenej spoločnosti XXXXX, XXXXX, XXXXX, XXXXX trvale bytom XXXXX, XXXXX a  poškodeným XXXXX, nar. XXXXX, trvale bytom XXXXX, prechodne bytom XXXXX XXXXX XXXXX, výsledkom ktorej bol zmier uzavretý medzi obvineným a oboma poškodenými dňa 16.12.2016. Splnomocnenec poškodenej spoločnosti Home Credit Slovakia, a.s., v zmieri vyhlásil, že poškodenej spoločnosti bola dňa 22.01.2008 uhradená celá škoda spôsobená trestným činom v sume 585,34 € a pošk. XXXXX vyhlásil, že protiprávnym konaním obvineného mu žiadna škoda nevznikla, teda náhradu škody v trestnom konaní si neuplatnil. Obvinený sa zaviazal zložiť na verejno-prospešné účely sumu 300,- €, z ktorých žiadal venovať 50%  Základnej organizácii  Jednoty dôchodcov na Slovensku v Považskej Bystrici, Stred 48/9-18 , IČO:00897019 324, na číslo účtu 2882141030/5600. Súčasťou správy probačného a mediačného úradníka  okresného súdu boli aj zápisnice o výsluchu obvineného a poškodených s poučeniami, súhlasy na vykonanie mediácie, zápisnica z vykonanej mediácie a a potvrdenie o vklade 300,- € v hotovosti na hotovostný účet Krajskej prokuratúry Trenčín číslo 1802073855/0200 vo VÚB, a.s. zo dňa 19.12.2016 obv. XXXXX.

	Ako dozorujúci prokurátor som v priebehu skráteného vyšetrovania v zmysle § 206 ods. 6 Tr. por. upozornil obv. XXXXX a pošk. XXXXX na zmenu právnej kvalifikácie s tým, že skutok, za ktorý je obvinený trestne stíhaný za trestný čin neoprávneného používania cudzieho motorového vozidla podľa § 249a ods. 1, 3 Tr. zák. účinného do 01.01.2006, bude v priebehu ďalšieho trestného konania kvalifikovaný ako trestný čin neoprávneného používania cudzieho motorového vozidla podľa § 249aa ods. 1 Tr. zák. účinného do 01.01.2006.

	Po skončení skráteného vyšetrovania vyšetrovateľ PZ predložil prokurátorovi  vyšetrovací spis s návrhom na schválenie zmieru a zastavenie trestného stíhania proti obv. XXXXX, vychádzajúc najmä z výpovede obvineného, ktorý sa k trestnej činnosti v celom rozsahu priznal, výpovedí splnomocnenca poškodenej spoločnosti Home Credit Slovakia, a.s., XXXXX a pošk. XXXXX, ako aj ostatných listinných dôkazov tvoriacich súčasť vyšetrovacieho spisu.

	Probačný a mediačný úradník Okresného súdu Pov. Bystrica súčasne predložil prokurátorovi správu z mediácie s uzavretým zmierom a ďalšími zápisnicami a listinnými dokladmi, v ktorej vzhľadom na zmier uzavretý medzi obv. XXXXX a oboma poškodenými odporučil schválenie zmieru.    

	Preskúmaním na vec sa vzťahujúceho vyšetrovacieho spisu a výsledkov mediácie som zistil, že návrh vyšetrovateľa PZ na schválenie zmieru a zastavenie trestného stíhania v zmysle § 215 ods. 1 písm. g/ Tr. por. je odôvodnený.
	
XXXXX  v priebehu skráteného vyšetrovania a následne aj pred probačným a mediačným úradníkom výslovne súhlasil so schválením zmieru a zastavením trestného stíhania, vyhlásil, že spáchal skutky, za ktoré je trestne stíhaný, toto vyhlásenie vykonal slobodne, vážne, zrozumiteľne a určito.  Obvinený pred probačným a mediačným úradníkom uviedol, že  svoje protiprávne konanie ľutuje, pošk. XXXXX žiadnu škodu nespôsobil a poškodenej spoločnosti Home Credit Slovakia, a.s., spôsobenú škodu v celom rozsahu uhradil. 

XXXXX dňa 19.12.2016 zložil na účet Krajskej  prokuratúry v Trenčíne číslo 1802073855/0200, vedený vo VÚB, a.s.  sumu 300,-€, z ktorej určil 50 %, teda sumu  150,- € Jednote dôchodcov na Slovensku, Základnej organizácii Jednoty dôchodcov Považská Bystrica č. 01, Stred 48/9-18, Považská Bystrica, IČO: 00897019 324,  na účet číslo 2882141030/5600, vedený v Prima banke Slovensko, a.s. a 50 %, teda sumu 150,- € štátu na peňažnú pomoc poškodeným podľa osobitného zákona,  čo je v súlade s ustanovením § 224 ods. 2 Tr. por.

	Okrem vlastného doznania je obv. XXXXX z trestnej činnosti usvedčený najmä výpoveďou splnomocnenca poškodenej spoločnosti Home Credit Slovakia, a.s., XXXXX, výpoveďou pošk. XXXXX a zabezpečenými listinnými dôkazmi, najmä úverovou zmluvou so splátkovým kalendárom, správou spoločnosti XXXXX Púchov a priloženou hráčskou zmluvou, správou o výsledku objasňovania priestupku na úseku cestnej premávky a pod. 

	Vyhodnotením výsledkov skráteného vyšetrovania  možno ustáliť, že obv. XXXXX  svojím protiprávnym konaním naplnil všetky zákonné znaky trestného činu neoprávneného používania cudzieho motorového vozidla podľa § 249aa ods. 1 Tr. zák. účinného do 01.01.2006, za  ktorý  Trestný zákon účinný v tom čase stanovil trest odňatia slobody až na 2 roky a tiež znaky trestného činu úverového podvodu podľa § 250a ods. 1 Tr. zák. účinného do 01.01.2006, za ktorý Trestný zákon účinný v tom čase stanovil trest odňatia slobody až na 3 roky. 

	V priebehu skráteného vyšetrovania boli k veci zabezpečené správy týkajúce sa obvineného, z ktorých je zrejmé, že tento v mieste bydliska požíva nenarušenú povesť a doposiaľ nebol súdne trestaný. 

	Nakoľko okolnosti prípadu v trestnej veci obv. XXXXX  nevyžadovali pred rozhodnutím o schválení zmieru vypočuť obvineného a  poškodeného, dozorujúci prokurátor týchto pred rozhodnutím nevypočul, čo je v súlade s ustanovením § 221 ods. 1 Tr. por.

	Podľa § 220 ods. 1Tr. por. v konaní o prečine, na ktorý zákon ustanovuje trest odňatia slobody, ktorého horná hranica neprevyšuje päť rokov, môže prokurátor so súhlasom obvineného a poškodeného rozhodnúť o schválení zmieru a zastaviť trestné stíhanie, ak obvinený 
a)	vyhlási, že spáchal skutok, za ktorý je stíhaný a nie sú odôvodnené pochybnosti o tom, že jeho  
vyhlásenie bolo vykonané slobodne, vážne a určito,
b)	nahradil škodu, pokiaľ bola činom spôsobená, alebo urobil iné opatrenia na náhradu škody, alebo  
       inak odstránil ujmu vzniknutú trestným činom a
c)	zloží na účet súdu a v prípravnom konaní na účet prokuratúry peňažnú sumu určenú konkrétnemu adresátovi na všeobecne prospešné účely, a táto peňažná suma nie je zrejme neprimeraná závažnosti spáchaného trestného činu
a vzhľadom na povahu a závažnosť spáchaného činu, na mieru akou bol trestným činom dotknutý verejný záujem, na osobu obvineného a na jeho osobné a majetkové pomery, považuje takýto spôsob rozhodnutia za dostačujúci.

	Podľa § 215 ods. 1 písm. g/ Tr. por. prokurátor zastaví trestné stíhanie, ak sa schváli zmier medzi obvineným a poškodeným. 
	
	Vzhľadom k tomu, že v  trestnej veci  obv. XXXXX boli splnené všetky zákonom stanovené podmienky na schválenie zmieru podľa § 220 ods. 1 písm. a/, b/, c/ Tr. por. a zastavenie trestného stíhania podľa § 215 ods. 1 písm. g/ Tr. por.,  rozhodol som tak, ako je uvedené vo výrokovej časti tohto uznesenia, nakoľko mám za to, že s prihliadnutím  na   povahu a závažnosť   spáchaného prečinu, na mieru akou bol týmto činom dotknutý  verejný záujem a na osobu obvineného, jeho osobné a majetkové pomery možno takýto spôsob rozhodnutia považovať za dostačujúci. 
Poučenie:
Proti tomuto uzneseniu nie je prípustná sťažnosť. 

Mgr. Peter Horváth 
prokurátor